
R E F E R A T   D E   A P R O B A R E 
privind rectificarea  bugetului local al Municipiului Brad pe anul 2023


 	În bugetul local al Municipiului Brad pe anul 2023 s-au încasat venituri în plus față de cele prognozate  în suma de 1.265,21 mii lei,  veniturile stabilindu-se  în sumă de 37.869,65 mii lei, iar cheltuielile în sumă de 40.308,89  mii lei, astfel cum rezultă din Referatul nr. 18535/21.02.2023 al Serviciului Buget, Finanțe, Contabilitate, Taxe și Impozite Locale din aparatul de specialitate al Primarului Municipiului Brad.
	Ministerul Dezvoltării, Lucrărilor Publice și Administrației a alocat Municipiului Brad suma de 1.265,21 mii lei pentru cererea de prefinanțare aferentă Proiectului finanțat prin Programul Operațional Regional cu titlul „Centru cultural multifuncțional - refacere și modernizare str. Independenței și Liceului”, cod SMIS 125813. 
	Astfel, veniturile bugetului local al Municipiului Brad pe anul 2023 se majorează cu suma de 1.265,21 mii lei la  următoarele capitole bugetare:
  - 42.02. ” Subvenții de la bugetul de stat”...................................56,56 mii lei;
  - 48.02.”Sume primite de la UE”  ..........................................1.208,65 mii lei. 
	Cheltuielile bugetului local al Municipiului Brad pe anul 2023 se majorează cu suma de  1.265,21 mii lei la capitolul bugetar  67.02.  ”Cultură, recreere și religie”. 
	Astfel, am inițiat prezentul proiect de hotărâre prin care am propus rectificarea bugetului local al municipiului Brad pe anul 2023. 
	Totodată, urmare adresei nr. HDG_STZ 3876/20.02.2023, prin care Administrația Județeană a Finanțelor Publice Hunedoara arată că unele venituri provenite din contractele încheiate cu Direcția de Sănătate Publică Hunedoara  au fost încasate eronat în alte conturi decât cele indicate de către Ministerul Finanțelor,  la articolul 4 al proiectului de hotărâre am propus aprobarea virării sumei de 650 mii lei de la capitolul bugetar 33.02 „Venituri din prestări de servicii și alte activități” la capitolul bugetar 42.02 „Subvenții de la bugetul de stat”.
	În contextul celor de mai sus, supun spre dezbatere și aprobare plenului Consiliului Local al Municipiului Brad proiectul de hotărâre în forma prezentată.     
	Invoc în susţinerea propunerii mele prevederile Secţiunii a 2-a din Legea nr. 368/2022 a bugetului de stat pe anul 2023, ale art.1 alin. 2, art. 8,  art. 39  şi art. 58 alin. 1 lit. a din  Legea nr. 273/2006 privind finanţele publice locale, cu modificările şi completările ulterioare, ale art. 88, art. 129 alin. 4 lit. a din O.U.G. nr. 57/2019 privind Codul administrativ, cu modificările şi completările ulterioare, precum și ale art. 11 alin. 4 din Legea nr. 554/2004 a contenciosului administrativ, actualizată.

